钦定古今图书集成/历象汇编/历法典/第071卷 > 五纬历指七
## 钦定古今图书集成/历象汇编/历法典/第071卷 > 五纬历指七

五纬凌犯论

按《大统》及古历，皆粗定五星见伏之限而已，其纬行
不见于书，意亦未讲明及此。又凡于两星相会著为
灾祥之说，于理更谬。盖天上诸星纷布，自古迄今，其
行不忒，合所不得不合，会所不得不会，皆理之常，初
无犯戾。缘历家未明合朔、凌犯之故，庶民因不知会
合之宜，骇为变异耳。夫星曾何变异之可言哉？然亦
有足征者，如农家以之占岁，医家以之疗疾，及人身
之羸壮，天时之雨旸，皆日月五纬所属，故必得其所
同居度分及相对等度分，亦为切要也。因著《凌犯论》，
共十七章如左：

界说第一

“七政凌犯，历家恒言。顾有所以然之理，未明其理，未
透其根，则测无算，难相符合。惟明其所以然，则先推
后测，无弗合者。”盖七政之行，有迟疾不等，是以后先
参错，其所呈象，约有五种，作界说。

一会聚界

“会聚”者，是彼此两曜在黄道上同经度。若月于太阳
曰“朔”，星于太阳曰“‘合”，伏星于星曰“凌’、曰犯。”

《古占法》：“二星相距七寸内曰犯，二星光相切曰凌。”

若经纬度俱同在日月曰“食星”于星或月于星曰“掩。”

同经度有二，或同黄道，或同赤道。在赤道同度，谓之“同升。” 此谓“同度” ，第指黄道言也。

二对照界

对照者，乃相距天周之半，为经度一百八十度。月对
日曰“望”，经纬俱对曰“月食”，星对日曰“夕退”，统名曰“冲
照。”

月与土、木、火三星皆能于日对照，亦能各相对照；金水二星不然，盖其不离日之左右，故于日不对照，亦不相对照。

三方照界

“方照”者，相距天周四之一，即九十度也；月距日曰上
下弦。〈其象如弓中明晦之界如弦〉他曜相距，统名曰“方照。”

四隅照界

“隅照”者，相距天周三之一，乃一百二十度也，亦名“三
角形照。”

五六合照界

“六合照”者，乃相距天周六之一，即六十度也。

以上诸照视诸曜之性情，或相益，或相损，或相胜，或
相和，象悬于天，而宇下征验因之。历家所算，尤不可
爽也。